༄༅། །འཕགས་མ་སྒྲོལ་མའི་གསོལ་འདེབས་སྐྱབས་བདུན་མའི་ཚིག་དོན་རྣམ་པར་འགྲོལ་བ་ཨུཏྤ་ལའི་ཆུན་པོ་ཞེས་བྱ་བ་བཞུགས་སོ། །

༄༅། །ན་མོ་ཨཱརྻ་ཏཱ་ར་ཡཻ། ཨིནྡྲ་སྙིལ་གྱི་ཁུ་བའི་དྭངས་མས་ལན་བརྒྱར་བྱུགས་བཞིན་མཛེས་པའི་སྐུ། །དྲི་མེད་ཐར་པའི་ལམ་བཟང་སྟོན་པ་འཆི་མེད་གྲོང་གི་རྔ་སྒྲའི་གསུང༌། །སྒྲིབ་བྲལ་གཉིས་སུ་མེད་པའི་ཡེ་ཤེས་མཁའ་ལྟར་དག་པའི་ཐུགས་མངའ་བ། །རྒྱལ་བའི་ཡུམ་གཅིག་འཕགས་མར་འདུད་དོ་ཤིས་པའི་དགེ་ལེགས་དེང་འདིར་སྩོལ། །གང་ཁྱོད་ཡུད་ཙམ་དྲན་པ་ཡི། །ཡོན་ཏན་ཟླ་ཤེལ་བཞུས་པའི་རྒྱུན། །བཅུ་དྲུག་འཇིགས་པའི་མེ་ཆེན་ཚོགས། །འཇོམས་བྱེད་ཚིག་དོན་འདིར་གསལ་བྱ། །དེའང་འདོད་པ་དང་སྲེད་པའི་མུན་པས་ཀུན་ནས་འཐུམས་ཤིང༌། ཕྱི་ནང་གི་ཉེ་བར་འཚེ་བ་གཅན་གཟན་མི་བསུན་པའི་མཆེ་བ་དང༌། སྦྲུལ་གདུག་པའི་དུག་ལྟ་བུའི་སྡུག་བསྔལ་གྱིས་ཡང་ནས་ཡང་དུ་མནར་བའི་སྐྱེ་བོ་རྣམས་ཀྱི་སྐྱབས་དང་སྐྱོབ་པ་བླ་ན་མེད་པར་བསྔགས་པ། འཇིག་རྟེན་དབང་ཕྱུག་གི་སྲས་མོ་འཕགས་མ་སྒྲོལ་མའི་གསོལ་འདེབས་སྐྱབས་བདུན་མར་གྲགས་པའི་གཞུང་འདི་ཉིད་ཀྱི་ཚིག་དོན་རྣམ་པར་འགྲེལ་བ་ལ་གསུམ། སྐྱབས་ཡུལ་འཕགས་མའི་ཆེ་བ་བརྗོད་པའི་སྒོ་ནས་བྲོད་པ་བསྐྱེད་པ་དང༌། ཆེ་བ་དེ་ལྡན་གྱི་ཡུལ་ལ་གསོལ་བ་འདེབས་པ་དངོས་དང༌། དེ་ཉིད་གང་ཟག་གང་གིས་བརྩམས་པའི་ཚུལ་སྨོས་པའོ། །དང་པོ་ནི། ལུང་དང་ཚད་མའི་གཏམ་རྒྱུད་ལས་ངེས་གསང་འདི་ལྟར་ཐོས་ཏེ། སྔོན་ཐོག་མ་མེད་པའི་དུས་ཤིག་ན་འཇིག་རྟེན་གྱི་ཁམས་སྣ་ཚོགས་པའི་འོད་ཅེས་བྱ་བར་དེ་བཞིན་གཤེགས་པ་རྔ་སྒྲ་ཞེས་བྱ་བ་བྱུང་སྟེ། དེའི་བསྟན་པ་ལ་གུས་པ་རྒྱལ་རིགས་ཀྱི་བུ་མོ་ཡེ་ཤེས་ཟླ་བ་ཞེས་བྱ་བ་ཞིག་ཡོད་དོ། །དེས་སངས་རྒྱས་དེའི་འཁོར་ཉན་ཐོས་དང་བྱང་ཆུབ་སེམས་དཔའི་དགེ་འདུན་གྲངས་མེད་པ་ལ་ལོ་བྱེ་བ་བརྒྱ་སྟོང་གི་བར་དུ་མཆོད་པའི་མཐར་བྱང་ཆུབ་ཏུ་སེམས་དང་པོ་བསྐྱེད་པ་སྟེ། དེའི་ཚེ་དགེ་སློང་རྣམས་ཀྱིས་ཁྱེད་དགེ་བའི་རྩ་བ་འདིས་སྐྱེས་པའི་ལུས་སུ་གྱུར་ཏེ་བསྟན་པར་བྱ་བ་བྱེད་པར་སྨོན་ལམ་འདེབས་པར་རིགས་སོ་ཞེས་བསྐུལ་བ་དང༌། བུ་མོས་སྨྲས་པ། འདི་ན་སྐྱེས་པ་མེད་ཅིང་བུད་མེད་མེད། །བདག་མེད་གང་ཟག་མེད་ཅིང་རྣམ་རིག་མེད། །ཕོ་མོར་བཏགས་པ་འདི་ནི་ཡ་མ་བརླ། །འཇིག་རྟེན་བློ་ངན་རྣམ་པར་འཕྲུལ་པར་གྱུར། །ཅེས་སོགས་བརྗོད་དེ། སྐྱེས་པའི་རྟེན་ལ་བྱང་ཆུབ་འདོད་པ་ནི་མང་གིས། བུད་མེད་ཀྱི་ལུས་ཀྱིས་འགྲོ་དོན་སྤྱོད་པ་ནི་འགའ་ཡང་མེད་དོ། །དེའི་ཕྱིར་བུད་མེད་ཀྱི་གཟུགས་ཀྱིས་འཁོར་བ་ཇི་སྲིད་ཀྱི་བར་དུ་འགྲོ་དོན་བྱའོ་ཞེས་དམ་བཅས་སོ། །དེ་ནས་དེ་ལ་ལོ་བྱེ་བ་བརྒྱ་སྟོང་གི་བར་དུ་རྒྱལ་པོའི་ཕོ་བྲང་དུ་གནས་ཤིང་ཐབས་མཁས་པས་འདོད་པའི་ཡོན་ཏན་ལྔ་ལ་སྤྱད་བཞིན་དུ་འགྲོ་བ་ཐམས་ཅད་སྒྲོལ་བ་ཞེས་བྱ་བ་ལ་སོགས་པའི་ཏིང་ངེ་འཛིན་བསྒྲུབས་ཏེ་མི་སྐྱེ་བའི་ཆོས་ལ་བཟོད་པ་ཐོབ་བོ། །དེའི་ནུས་པས་ཉིན་རེ་བཞིན་སེམས་ཅན་བྱེ་བ་བརྒྱ་སྟོང་རེ་བཟོད་པ་ལ་མ་བཀོད་ཀྱི་བར་དུ་ཟས་ཟ་བར་མི་བྱེད་དོ། །ཕྱི་དྲོའི་ཚེ་ཡང་དེ་ཙམ་རེ་འགོད་པས་ན་མིང་སྒྲོལ་མ་ཞེས་བྱ་བར་གྱུར་ཏོ། །དེའི་འོག་ཏུ་བསྐལ་པ་རྣམ་པར་རྒྱལ་བ་ཞེས་བྱ་བ་ལ་སངས་རྒྱས་དོན་ཡོད་གྲུབ་པའི་དྲུང་དུ་སེམས་ཅན་རྣམས་ཉེར་འཚེ་ལས་སྐྱོབ་པར་དམ་བཅས། བདུད་ཐམས་ཅད་རྣམ་པར་འཇོམས་པའི་ཏིང་ངེ་འཛིན་གྱིས་བསྐལ་པ་དགུ་བཅུ་རྩ་ལྔའི་བར་དུ་ཉིན་རེ་བཞིན་འགྲོ་བའི་གཙོ་བོ་བྱེ་བ་འབུམ་ཕྲག་རེ་བསམ་གཏན་ལ་འགོད་ཅིང༌། ནུབ་རེ་བཞིན་བདུད་བྱེ་བ་བརྒྱ་སྟོང་རེ་བཏུལ་བས་སྒྲོལ་མ། གདུང་མ། མྱུར་མ། དཔའ་མོ་ཞེས་མཚན་དུ་ཆགས་སོ། །དེ་ནས་བསྐལ་པ་ཐོག་མ་མེད་པར་དགེ་སློང་དྲི་མ་མེད་པར་སངས་རྒྱས་ཐམས་ཅད་ཀྱི་འོད་ཟེར་ཆེན་པོའི་དབང་བསྐུར་བས་སྤྱན་རས་གཟིགས་སུ་གྱུར་ལ། དེའི་ཚེ་རིགས་ལྔའི་བདེ་བར་གཤེགས་པ་རྣམས་ཀྱིས་སླར་ཡང་ཡེ་ཤེས་ཀྱི་འོད་ཟེར་གྱིས་དབང་བསྐུར་བས་སྔ་ཕྱིའི་འོད་ཟེར་གཅིག་ཏུ་འདྲེས་པ་ལས་སྒྲོལ་མར་གྱུར་ཏེ་སྤྱན་རས་གཟིགས་ཀྱི་ཐུགས་ཀ་ནས་བྱུང་ཞིང༌། སངས་རྒྱས་རྣམས་ཀྱི་དགོངས་པ་སྐོང་བ་དང༌། སེམས་ཅན་རྣམས་འཇིགས་པ་ལས་སྐྱོབ་པར་མཛད་ཅིང་དེའི་ཚེ་མཚན་ཡང་འཇིག་རྟེན་དབང་ཕྱུག་གི་སྲས་མོ་ཞེས་བྱ་བར་གྲགས་སོ། །དེ་ནས་བསྐལ་པ་འདི་ཉིད་ཀྱི་རྫོགས་ལྡན་ལ་རི་བོ་ཏ་ལར་སྤྱན་རས་གཟིགས་ཀྱི་སྒྲོལ་མའི་རྒྱུད་འབུམ་ཕྲག་བརྒྱ་པ་གསུངས་ཤིང༌། གསུམ་ལྡན་གྱི་ཚེ་འབུམ་ཕྲག་དྲུག་པ། གཉིས་ལྡན་གྱི་ཚེ་སྟོང་ཕྲག་བཅུ་གཉིས་པ། རྩོད་ལྡན་གྱི་དུས་ན་འདུས་པ་ཤྩཽ་ཀ་སྟོང་ཡོད་པ་འདི་བྱུང་ངོ༌། །ཁྱད་པར་དུ་འོ་སྐོལ་གྱི་སྟོན་པས་སངས་རྒྱས་པའི་མཛད་པ་སེམས་ཅན་ལ་སྟོན་པར་བཞེད་ནས་བྱང་ཆུབ་ཀྱི་སྙིང་པོའི་ཤིང་དྲུང་དུ་བཞུགས་ཏེ་སྨིན་མཚམས་ཀྱི་འོད་ཟེར་གྱིས་བདུད་ཀྱི་གནས་ཐམས་ཅད་ཁྱབ་པར་མཛད་པ་ན་བདུད་ཀྱི་དཔུང་མི་འཁྲུག་ཕྲག་གཅིག་ལྷགས་པའི་ཚེ་སྒྲོལ་མས་བཞད་པ་བརྒྱད་ཀྱི་བཞད་པས་དེ་རྣམས་ས་ལ་འགྱེལ་ཞིང་བརྒྱལ་བར་གྱུར་ཏོ། །དེ་ནས་སྟོན་པ་ཉིད་ཁྲོ་བོ་མི་གཡོ་བར་གྱུར་ཏེ་བདུད་ཐམས་ཅད་འཐག་པར་བྱེད་པའི་ཏིང་ངེ་འཛིན་གྱིས་བདུད་རྣམས་བཅོམས་ཏེ་མངོན་པར་སངས་རྒྱས་སོ། །དེའི་ཚེ་མི་བསྐྱོད་པ་དང་གཉིས་སུ་མེད་པར་གྱུར་པ་ལ་སྒྲོལ་མས་མཆོད་པས་སྔར་གྱི་རྒྱུད་རྣམས་བཟླས་ཏེ་གསུངས་པ་ཡིན་ཏེ། དེ་ལྟར་ཡང༌། འདི་ཉིད་ཀྱི་བཤད་རྒྱུད་གསང་བ་ཐིག་ལེ་ལས། གྲུ་འཛིན་རི་ཡི་རྩེ་མོ་རུ། །ཤཱཀྱ་སེང་གེས་གསུངས་པའི་རྒྱུད། །ཅེས་གསུངས་པའི་ཕྱིར་རོ། །དེ་ནས་སྟོན་པ་མྱ་ངན་ལས་འདས་པའི་འོག་ཏུ་འདིའི་རྒྱུད་ཀྱི་གླེགས་བམ་རྣམས་བྱུང་ཞིང༌། སྐལ་བ་དང་ལྡན་པ་རྣམས་ལ་འཕགས་མ་ཉིད་ཀྱི་ཐུགས་རྗེས་མ་སྒྲུབ་པར་ཡང་ཞལ་མང་དུ་བསྟན་ཅིང་རྗེས་སུ་བཟུང་བའི་ཚུལ་ངོ་མཚར་བའི་རྣམ་པར་ཐར་པ་རྨད་དུ་བྱུང་བ་ནི་མང་དུ་འབྱུང་མོད་ཀྱང་འདིར་ནི་ཉེར་མཁོ་དེ་ཙམ་གྱིས་མཆོག་གོ །གཉིས་པ་གསོལ་འདེབས་དངོས་ལ་སྤྱིར་བསྟན་པ་དང་བྱེ་བྲག་ཏུ་བཤད་པ་གཉིས་ལས། དང་པོ་ནི། **མ་སྐྱེ་བ་མེད་པའི་ཆོས་དབྱིངས་ན། །ཡུམ་རྗེ་བཙུན་ལྷ་མོ་སྒྲོལ་མ་བཞུགས། །དེ་སེམས་ཅན་ཀུན་ལ་བདེ་སྟེར་མ། །བདག་འཇིགས་པ་ཀུན་ལས་བསྐྱབ་ཏུ་གསོལ། །**ཞེས་གསུངས་ཏེ། དེའི་མ་ཞེས་པ་ནི་འཕགས་པ་རྣམས་ཀྱི་བཞེད་དོན་བསྒྲུབ་པ་དང༌། ཟག་མེད་ཀྱི་ཡོན་ཏན་མ་ལུས་པ་བསྐྱེད་པ་ལ་བྱ་སྟེ་མས་བུ་སྐྱེད་པ་བཞིན་ནོ། །དེ་ལྟར་ཡང་ཙནྡྲ་གོ་མཱིས། ངོ་མཚར་ཡོན་ཏན་ཚོགས་སྐྱེད་མ་ཅིག་ཡ་རབས་མ། །ཞེས་དང༌། སློབ་དཔོན་སེང་གེ་བཟང་པོས། ཡུམ་ནི་གཉིས་ཏེ། བཞེད་དོན་སྒྲུབ་བྱེད་དང༌། ཟག་མེད་ཀྱི་ཕུང་པོ་སྐྱེད་བྱེད་དོ། །ཞེས་གསུངས་པ་བཞིན་ནོ། །སྐྱེ་མེད་སོགས་ནི། བདག་དང་གཞན་དང་གཉིས་ཀ་དང་གཉིས་ཀ་མ་ཡིན་པ་ལས་སྐྱེ་བའི་མཚན་ཉིད་རང་བཞིན་གྱིས་མ་གྲུབ་པ་སྐྱེ་བ་མེད་པའི་ཆོས་ཀྱི་དབྱིངས་ནི་དེ་བཞིན་ཉིད་དེ། དབུ་མ་རྩ་ཤེར། བདག་ལས་མ་ཡིན་གཞན་ལས་མིན། །གཉིས་ལས་མ་ཡིན་རྒྱུ་མེད་མིན། །དངོས་པོ་གང་དང་གང་ན་ཡང༌། །སྐྱེ་བ་ནམ་ཡང་ཡོད་མ་ཡིན། །ཞེས་དང༌། མདོ་སྡེ་རྒྱན་ལས། ཡོད་མིན་མེད་མིན་དེ་བཞིན་མིན་གཞན་མིན། །སྐྱེ་དང་འཇིགས་མེད་འ བྲི་བར་མི་འགྱུར་ཏེ། །འཕེལ་བ་མེད་ཅིང་རྣམ་པར་དག་པའང་མེད། །རྣམ་པར་དག་འགྱུར་འདི་ནི་དེ་ཉིད་མཚན། །ཞེས་སོ། །མདོར་བསྡུ་ན་འདིས་ནི་སྤྲོས་པ་དང་བྲལ་བའི་ཡུལ་སྟོང་པ་ཉིད་བསྟན་ཏོ། །དེ་ལྟ་བུའི་རང་བཞིན་གྱིས་རྣམ་པར་དག་པའི་དབྱིངས་ན། རྒྱལ་བ་བསྐྱེད་པའི་ཡུམ་འགྲོ་བ་མགོན་མེད་པ་རྣམས་སྐྱོབ་པའི་རྗེ་མོ། སྒོ་གསུམ་ཉེས་སྤྱོད་ལས་བསྡམས་པའི་བཙུན་མ་ལྷ་མོ་སྒྲོལ་མ་ཞེས་པ་དེར་བཞུགས་པའི་ཐ་སྙད་བྱས་པ་སྟེ། ཡུལ་ཅན་རང་བྱུང་གི་ཡེ་ཤེས་མཚན་མ་དང་བྲལ་ཡང༌། སྙིང་རྗེ་ཆེན་པོ་དང་ཟུང་དུ་འཇུག་པ་ཉིད་ཀྱིས་སྲིད་པ་ཇི་སྲིད་དུ་འགྲོ་རྣམས་སྒྲོལ་བའི་ཕྲིན་ལས་འབད་མེད་དུ་འཇུག་པའི་ཕྱིར་དེ་སྐད་དུ་བཤད་དོ། །དེ་ལྟ་བས་ན་སེམས་ཅན་ཀུན་ལ་གནས་སྐབས་དང་མཐར་ཐུག་གི་བདེ་ལེགས་ཕུན་སུམ་ཚོགས་པ་སྟེར་བའི་བུ་གཅིག་པའི་མ་ལྟ་བུ་སྟེ་གང་ལ་སྨྲེ་ངག་གིས་ཀྱེ་ཞེས་བོད་ནས་བདག་དང་གཞན་ལ་འཇིགས་པ་ཆེན་པོ་བཅུ་དྲུག་སོགས་མི་འདོད་པའི་འཚེ་བ་ཀུན་ལས་བསྐྱབ་ཏུ་གསོལ། ཞེས་བསྐུལ་བའོ། །བཅུ་དྲུག་ནི། དུས་ཀྱི་འཁོར་ལོར། དགྲ་དང་སེངྒེ་གླང་ཆེན་དབང་པོ་མེ་དང་ལྟོ་འགྲོའི་བདག་དང་ཆོམ་རྐུན་ཞགས་པས་འཆིང༌། །ཆུ་གཏེར་འཁྲུགས་དང་ཤ་ཟ་འཆི་བའི་འཇིགས་བྱེད་ནད་དང་དབང་པོས་ཉེ་བར་འཚེ་བ་དང༌། །དབུལ་དང་བུད་མེད་དང་བྲལ་མི་བདག་འཁྲུགས་པའི་འཇིགས་དང་རྡོ་རྗེ་ལྟུང་དང་དོན་རྣམས་ཉམས། །ཞེས་པ་རྣམས་ཡིན་ཅིང༌། གཞན་ཡང་འཇིག་རྟེན་དང་འཇིག་རྟེན་ལས་འདས་པའི་ཕུན་ཚོགས་ལ་བར་དུ་གཅོད་པ་ཇི་སྙེད་པ་བཟུང་ངོ༌། །གཉིས་པ་ལ་གཉིས། འཁོར་བའི་སྡུག་བསྔལ་ཞི་བ་དང་འདས་ལམ་གྱི་བར་ཆད་སེལ་བའོ། །དང་པོ་ནི། **རང་ཆོས་སྐུ་ཡིན་པར་མ་ཤེས་པར། །སེམས་ཉོན་མོངས་དབང་དུ་གྱུར་པ་ཡི། །མ་འཁོར་བར་འཁྱམས་པའི་སེམས་ཅན་ལ། །ཡུམ་ལྷ་མོ་ཁྱེད་ཀྱིས་བསྐྱབ་ཏུ་གསོལ། །**ཞེས་པ་སྟེ། རང་གི་སེམས་ཉིད་ལྷན་ཅིག་སྐྱེས་པ་རང་བཞིན་གྱིས་འོད་གསལ་བ་གང་ཡིན་པ་དེ་ནི་ཆོས་སྐུ་ཡིན་ཏེ། གཟོད་མ་ནས་རྣམ་པར་དག་པའི་ཆོས་ཅན་ཡིན་པའི་ཕྱིར་རོ། །དེ་སྐད་དུའང་རྡོ་རྗེ་མགུར་ལས། རིན་ཆེན་སེམས་ལས་ཕྱིར་གྱུར་པའི། །སངས་རྒྱས་མེད་ཅིང་སེམས་ཅན་མེད། །ཅེས་དང༌། རྒྱུད་བླ་མ་ལས། ལུས་ཅན་ལ་ཡོད་ཟག་པ་མེད་པའི་ཤེས་པ་སྦྲང་མའི་རྩི་དང་འདྲ། །ཞེས་དང༌། ཆོས་དབྱིངས་བསྟོད་པར། ས་ཡི་དཀྱིལ་ན་ཡོད་པའི་ཆུ། །དྲི་མ་མེད་པར་གནས་པ་ལྟར། །ཉོན་མོངས་ནང་ན་ཡེ་ཤེས་ཀྱང༌། །དེ་བཞིན་དྲི་མ་མེད་པར་གནས། །ཞེས་དང༌། ཟླ་བ་གྲགས་པས་ཀྱང༌། ཆོས་རྣམས་རང་བཞིན་ཁོ་ན་ལ། །གནས་པའི་བློ་ལ་སངས་རྒྱས་བརྗོད། །ཅེས་དང༌། སམ་བྷུ་ཊ་ལས། རང་གི་ལུས་ལ་སངས་རྒྱས་བཞུགས། །གཞན་དུ་གང་ནའང་སངས་རྒྱས་མེད། །མི་ཤེས་མུན་པས་བསྒྲིབས་པ་རྣམས། །ལུས་ལས་གཞན་དུ་སངས་རྒྱས་འདོད། །ཅེས་དང༌། ས་ར་ཧས། མཁས་པ་ཐམས་ཅད་བསྟན་བཅོས་འཆད་པ་ན། །ལུས་ལ་སངས་རྒྱས་ཡོད་པ་མ་རྟོགས་སོ། །ཞེས་སོགས་མཐའ་ཡས་པར་གསུངས་སོ། །དེ་ལྟར་འགྲོ་བའི་རང་བཞིན་རྟག་ཏུ་སངས་རྒྱས་སུ་གནས་པ་ཡིན་ཀྱང༌། དབུལ་པོའི་ཁྱིམ་གྱི་གཏེར་བཞིན་རང་གིས་རང་མ་ཤེས་པར། འདུ་བྱེད་ཀྱི་གཡོ་བ་ལས་རྒྱུན་རྐྱེན་ལྟར་སྣང་ཞིང༌། དེ་ལ་བརྟེན་ནས་སེམས་ཉོན་མོངས་པ་ཅན་གྱི་དབང་དུ་གྱུར་ཅིང་དེ་ལྟར་གྱུར་པ་དེ་ཡིས་རང་དབང་མེད་པར་འཁོར་བར་གྱུར་ཏོ། །དེའི་ཚུལ་ཡང༌། དེ་མ་ཐག་པའི་ཡིད་ཀྱིས་ཚོགས་དྲུག་སྐྱེ་འགག་བྱེད་པའི་ཚེ། དེ་དག་གི་ནུས་པ་ཀུན་གཞིའི་སྟེང་དུ་འཇོག་པར་བྱེད་ཅིང་ཉོན་ཡིད་ཀྱིས་ཀུན་གཞི་ལ་ངའོ་སྙམ་དུ་འཛིན་པས་ན། སྔ་མས་རྣམ་ཤེས་བསྐྱེད་ཅིང་ཕྱི་མས་དེ་ཉོན་མོངས་པར་བྱེད་དོ། །ཀུན་གཞི་ནི་དེ་གཉིས་ཀྱི་རྟེན་དུ་གྱུར་ཅིང་བག་ཆགས་ཐམས་ཅད་འཛིན་པའི་ཕྱིར་ས་བོན་ཐམས་ཅད་པར་བརྗོད་པ་སྟེ། ཀུན་གཞི་ལས་ཡིད་གཡོས་པའི་མཐུས་ཕྱིར་གཟུང་བའི་ཡུལ་དྲུག་དང༌། ནང་དུ་རྣམ་པར་ཤེས་པ་དྲུག་རྣམས་དོན་ལ་གྲུབ་པ་མེད་བཞིན་དུ་སྣང་བ་སྟེ་སྟོང་པ་ལ་སྔགས་ཀྱི་སྦྱོར་བས་རྟ་དང་གླང་དུ་སྣང་བ་བཞིན་ནོ། །དེ་ལྟར་ཡང་རྡོ་རྗེ་རྩེ་མོ་ལས། ས་བོན་ཀུན་ལྡང་ཀུན་གཞི་ནི། །ཕྱི་དང་ནང་གི་བདག་ཉིད་འདོད། །ཅེས་དང༌། སེམས་འགྲེལ་ལས། ཀུན་རྫོབ་ཉོན་མོངས་ལས་ལས་བྱུང༌། །ལས་ནི་སེམས་ལས་བྱུང་བ་ཡིན། །སེམས་ནི་བག་ཆགས་དག་གིས་བསགས། །ཞེས་སོ། །དེའི་ཕྱིར་ས་བོན་རྒྱུན་མ་ཆད་ན་འཁོར་བའི་རྟེན་འབྲེལ་རྒྱུན་ཆད་པར་མི་འགྱུར་ཏེ། དཔེར་ན་ཐབ་ཀྱི་མེ་མ་ཤི་བར་སྐར་ཁུང་གི་དུ་བ་མི་ཆད་པ་བཞིན་ནོ། །དེ་ལྟར་ཡང་འཕགས་པ་ཀླུས། གསུམ་པོ་དག་ལས་གཉིས་བྱུང་ཞིང༌། །གཉིས་ལས་བདུན་བྱུང་བདུན་ལས་ཀྱང༌། །གསུམ་བྱུང་སྲིད་པའི་འཁོར་ལོ་སྟེ། །ཞེས་སོ། །དེ་ལྟར་མ་རྒན་རྣམས་ཁམས་གསུམ་འཁོར་བའི་གནས་སུ་མགལ་མེའི་འཁོར་ལོ་དང༌། ཟོ་ཆུན་གྱི་འཕྱན་ལྟར་ཡུན་རིང་པོའི་བར་དུ་རྣམ་པར་འཁྱམས་ཤིང༌། སྡུག་བསྔལ་བར་གྱུར་པའི་སེམས་ཅན་གང་ལ། རྒྱལ་ཡུམ་ལྷ་མོ་ཁྱེད་ཀྱིས་བསྐྱབ་ཏུ་གསོལ། །ཞེས་པའོ། །གཉིས་པ་ལ་གཉིས། འཁྲུལ་པའི་ལམ་དུ་མི་འཇུག་པར་གསོལ་བ་དང༌། འཁྲུལ་མེད་ཀྱི་ལམ་གྱི་ཉེར་འཚེ་ཞི་བར་གསོལ་བའོ། །དང་པོ་ནི། **ཆོས་སྙིང་ནས་རྒྱུད་ལ་མ་སྐྱེས་པར། །ཐ་སྙད་ཚིག་གི་རྗེས་འབྲངས་ནས། །གྲུབ་མཐའ་ངན་པས་བསླུ་བ་ལ། །ཡུམ་ཡང་དག་གི་ལྷ་མོས་བསྐྱབ་ཏུ་གསོལ། །**ཞེས་སྨོས་ཏེ། འདི་ལྟར་ཆོས་ཀྱི་ཕྱིར་ལམ་གྱི་འཇུག་ངོགས་སུ་འཇུག་པར་རློམ་པ་དག་ཀྱང་སྙིང་ནས་གོང་མའི་ཁྱད་པར་ཇི་ལྟ་བར་རྒྱུད་ལ་མ་སྐྱེས་པར། ཆོས་འདི་ལས་ཕྱི་རོལ་དུ་གྱུར་པ་ཚུ་རོལ་མཐོང་བ་ཕུར་བུ་པ་ལ་སོགས་པ་རྣམས་ཀྱི་ཤེས་རབ་ཀྱིས་བརྟག་པའི་གཞུང་དང༌། ཡང་སངས་རྒྱས་པའི་གྲུབ་མཐའ་སྨྲ་བར་རློམས་པ་དེ་ཁོ་ན་ཉིད་ཀྱི་དོན་མ་མཐོང་བའི་རྟོག་གེ་བ་དག་གིས་ཐ་སྙད་ཁོ་ནས་དཔྱད་པའི་ཚིག་གི་རྗེས་སུ་འབྲངས་ནས། གྲུབ་པའི་མཐའ་ངན་པ་ལ་ཞུགས་པ་དེ་དག་ནི་མི་གནས་པའི་མྱང་འདས་ལྟ་ཅི། སྲིད་པའི་རྩེ་མོ་ལས་ཀྱང་བསྒྲལ་མི་ནུས་ཏེ། སློབ་དཔོན་དཔའ་བོས། ཁྱོད་ཀྱི་ཆོས་ལ་མི་ཕྱོགས་པའི། །སྐྱེ་བོ་གཏི་མུག་གིས་ལྡོངས་པའི། །སྲིད་རྩེའི་བར་དུ་སོང་ནས་ཀྱང༌། །སྡུག་བསྔལ་ཆབ་འབྱུང་སྲིད་པ་སྒྲུབ། །ཅེས་དང༌། ཚངས་པ་ཁྱད་པར་སེམས་ཀྱིས་ཞུས་པ་ལས། བརྫུན་པའམ་ནི་བདེན་པ་ཞིག །བསྟན་པ་ལ་ནི་རྙེད་བྱུང་ན། །ལྟ་བར་འཛིན་པ་གང་གྱུར་དེ། །མུ་སྟེགས་བྱེད་དང་ཁྱད་པར་མེད། །ཅེས་སོ། །དེའང་སྤྱིར་གྲུབ་པའི་མཐའ་དེ་ལ། འཁོར་བའི་སྡུག་བསྔལ་སྐྱེད་པར་བྱེད་པ་མུ་སྟེགས་བྱེད། སྲིད་པའི་སྡུག་བསྔལ་ཞི་བྱེད་སངས་རྒྱས་པའི་གྲུབ་མཐའ་གཉིས་ཡོད་ཅིང༌། སྔ་མར་ཡང་ཆད་པ་དང་རྟག་པར་སྨྲ་བ་གཉིས་ལས། དང་པོ་ནི་ལྷ་ཡི་བླ་མའི་རྗེས་སུ་འབྲངས་ཏེ་རྒྱུ་འབྲས་ལ་སྐུར་བ་འདེབས་པ་རྒྱངས་འཕེན་པའོ། །གཉིས་པ་ནི་རྒྱུ་འབྲས་བདེན་པར་འཇོག་པ་སྟེ་འདི་ལའང༌། སེར་སྐྱའི་རྗེས་འབྲངས་བདག་རྟག་པར་འདོད་པ་གྲངས་ཅན་པ་དང༌། སྣོད་བཅུད་ཀྱི་བྱེད་པོ་དབང་ཕྱུག་དང་བདག་བེམ་པོར་འདོད་པ་རིག་པ་ཅན་དང༌། སྣ་ཚོགས་པའི་བྱེད་པོ་ཁྱབ་འཇུག་པ་དང་བདག་ཀུན་ལ་ཁྱབ་པར་འདོད་པ་རྒྱལ་དཔོག་པ་དང༌། དྲང་སྲོང་རྒྱལ་བ་དམ་པ་ལྟར་འཛིན་ཅིང་བདག་རང་བཞིན་རྟག་ལ་གནས་སྐབས་མི་རྟག་པར་འདོད་པ་གཅེར་བུ་པ་སྟེ་རྟག་ལྟ་བཞིའོ། །སངས་རྒྱས་ནི་ཐེག་པ་ཆུང་ངུ་དང་ཆེན་པོའི་དབྱེ་བས་བཞིར་འགྱུར་ཏེ། ཆ་མེད་ཀྱི་ཤེས་པ་དང་རྡུལ་ཕྲན་བདེན་གྲུབ་ཏུ་འདོད་པའི་ཐེག་དམན་བྱེ་མདོ་གཉིས་དང༌། ཆོས་ཐམས་ཅད་སེམས་ཙམ་དུ་འདོད་པའི་རྣལ་འབྱོར་སྤྱོད་པ་དང༌། ཆོས་ཉིད་ངོ་བོ་ཉིད་སྨྲ་བའི་ཐེག་ཆེན་དབུ་མ་པ་དང་གཉིས་ཡོད་དོ། །དེ་ལྟར་ཡང་ཡེ་ཤེས་སྙིང་པོ་ཀུན་ལས་བཏུས་པ་ལས། སངས་རྒྱས་ཆོས་ནི་རྣམ་པ་བཞིར། །ཡིད་འདོད་རྣམས་ཀྱི་མངོན་མཐོང་སྟེ། །བྱེ་བྲག་སྨྲ་ལ་སོགས་པའི་ལམ། །བཤད་པས་དེ་ཉིད་བསྒྲུབ་པའོ། །ཞེས་སོ། །དེ་དག་ལས་སྐབས་འདིའི་ངན་པ་ནི་མུ་སྟེགས་དང༌། ནང་པ་ལ་འདི་བརྗོད་དུ་མེད་པའི་བདག་རྫས་སུ་འདོད་པ་གནས་མའི་བུ་ལ་སོགས་པ་སྟེ། དེར་མ་ཟད་ཉན་ཐོས་ཀྱི་ཐེག་པའི་བསམ་པའང་ཐེག་ཆེན་པའི་སྤང་བྱ་འབའ་ཞིག་ཡིན་ཏེ། ཡོན་ཏན་རིན་པོ་ཆེ་སྡུད་པ་ལས། གལ་ཏེ་བྱང་ཆུབ་སེམས་དཔའ་ཏིང་འཛིན་བསམ་གཏན་གནས། །དགྲ་བཅོམ་རང་རྒྱལ་ཐེག་པར་འདོད་པའི་བློ་སྐྱེད་ན། །མཉམ་པར་མ་བཞག་རྒོད་ཅིང་སེམས་གཡེངས་གྱུར་པ་སྟེ། །སངས་རྒྱས་ཡོན་ཏན་ཡོངས་ཉམས་མཉན་པ་གྲུ་ཞིག་བཞིན། །ཞེས་སོ། །དེ་ལྟར་གྲུབ་མཐའ་ངན་པ་དེ་དག་གིས་བསླུས་པས་བགྲོད་པ་གཅིག་པའི་ལམ་མཆོག་རིན་པོ་ཆེ་སྟོར་ཏེ། ཤིན་ཏུ་ཉམས་ང་བའི་གཡང་ས་དང༌། མྱ་ངམ་གྱི་ཐང་དུ་འཁྱམས་པ་དག་ལ། སྲིད་ཞིའི་མཐའ་གཉིས་ལ་མི་གནས་པའི་རྒྱལ་ཡུམ་ཡང་དག་གི་ལྷ་མོས་བསྐྱབ་ཏུ་གསོལ། ཞེས་སོ། །གཉིས་པ་ལ་གཉིས། དངོས་དང༌། དོན་བསྡུ་བའོ། །དང་པོ་ལ་གཉིས། མ་དག་ས་བདུན་དང༌། དག་སའི་མི་མཐུན་ཕྱོགས་ཞི་བར་གསོལ་བའོ། །དང་པོ་ནི། **རྟོགས་པར་དཀའ་བ་རང་གི་སེམས། །མཐོང་ནས་གོམས་པར་མི་བྱེད་པར། །བྱ་བ་ངན་པས་གཡེངས་པ་ལ། །ཡུམ་དྲན་པའི་ལྷ་མོས་བསྐྱབ་ཏུ་གསོལ། །**ཞེས་ཏེ། ཤིན་ཏུ་རྟོགས་པར་དཀའ་བ་ནི། རང་གི་སེམས་ཀྱི་ཆོས་ཉིད་སྤྲོས་པ་ཐམས་ཅད་དང་བྲལ་བ་རྣམ་པར་མི་རྟོག་པའི་ཡེ་ཤེས་ཡིན་ཏེ། སོ་སྐྱེའི་ཐོས་སོགས་ཀྱི་ཡུལ་མ་ཡིན་པའི་ཕྱིར་དང༌། གྲངས་མེད་གཅིག་གི་ཚོགས་བསགས་སྔོན་དུ་འགྲོ་དགོས་པའི་ཕྱིར་རོ། །དེ་སྐད་དུའང༌། རྒྱུད་བླ་མ་ལས། ཕྲ་ཕྱིར་ཐོས་པའི་ཡུལ་མིན་ཏེ། །དོན་དམ་ཡིན་ཕྱིར་བསམ་བྱའི་མིན། །ཆོས་ཉིད་ཟབ་ཕྱིར་འཇིག་རྟེན་པའི། །སྒོམ་པ་ལ་སོགས་ཡུལ་མ་ཡིན། །ཞེས་དང༌། སྡུད་པར། ཇི་སྲིད་དགེ་བའི་རྩ་བ་དེ་ནི་མ་རྫོགས་པར། །དེ་སྲིད་སྟོང་ཉིད་དམ་པ་དེ་ནི་རྟོགས་མི་འགྱུར། །ཞེས་སོ། །དེ་ལྟ་བུའི་ཆོས་ཉིད་དེ་ཡང༌། ཐོག་མར་ཐར་པའི་ཆ་དང་མཐུན་པ་ཚོགས་ཀྱི་ལམ་དང༌། སྦྱོར་ལམ་ངེས་པར་འབྱེད་པའི་ཆ་དང་མཐུན་པ་བཞི་ཐོབ་པའི་རྗེས་སུ། སྔོན་མ་མཐོང་བའི་ཆོས་ཉིད་མངོན་སུམ་དུ་མཐོང་བ་དང༌། གཞན་དོན་ནུས་པའི་དགའ་བ་ཁྱད་པར་ཅན་སྐྱེས་པ་ནི་མཐོང་བའི་ལམ་དུ་བརྗོད་དོ། །མདོ་སྡེ་རྒྱན་ལས། བྱང་ཆུབ་ལ་ནི་ཉི་མ་དང༌། །སེམས་ཅན་དོན་སྒྲུབ་མཐོང་བ་ལ། །རབ་ཏུ་དགའ་བ་སྐྱེ་འགྱུར་ཏེ། །དེ་ཕྱིར་རབ་དགའ་ཞེས་བྱའོ། །ཞེས་སོ། །འོ་ན་དེ་ལྟར་མཐོང་བ་དེ་གཅིག་པས་སྒྲིབ་པ་ཐམས་ཅད་སྤོང་བ་དང༌། ཡོན་ཏན་མ་ལུས་པ་མངོན་དུ་བྱེད་ནུས་སམ་ཞེ་ན་མ་ཡིན་ཏེ། འཕགས་པ་སྡུད་པ་ལས། ཆུ་ཡི་ཐིག་པ་བུམ་པ་དང་པོ་ཐ་མའི་བར། །རིམ་གྱིས་ཉུང་ངུ་ཉུང་ངུས་དེ་ཡོངས་འགེངས་པ་ལྟར། །དེ་བཞིན་དང་པོའི་སེམས་ཀྱང་བྱང་ཆུབ་མཆོག་རྒྱུ་སྟེ། །རིམ་གྱིས་དཀར་པོའི་ཡོན་ཏན་རྫོགས་པའི་སངས་རྒྱས་འགྱུར། །ཞེས་དང༌། མངོན་རྟོགས་རྒྱན་ལས། སེམས་ནི་སྔ་མས་བྱང་ཆུབ་བར། །རིགས་མིན་ཕྱི་མས་ཀྱང་མ་ཡིན། །ཞེས་སོགས་གསུངས་པའི་ཕྱིར་རོ། །དེ་བས་ན་སློབ་དཔོན་ཨཱརྻ་དེ་བས། ཇི་ལྟར་ཤིང་ལ་གནས་པའི་མེ། །སྲུབ་པ་མེད་པར་མི་འབྱུང་སྟེ། །དེ་བཞིན་གོམས་པ་མེད་པས་ནི། །འདིར་ནི་བྱང་ཆུབ་ཐོབ་མི་འགྱུར། །ཞེས་གསུངས་པ་བཞིན་གནས་ལུགས་མངོན་སུམ་དུ་མཐོང་ཟིན་དེ་ཉིད་ཐོས་པའི་ཤེས་རབ་ཀྱིས་ཡང་ཡང་སེམས་པ་དང༌། བསམ་བྱུང་གི་ཤེས་རབ་ཀྱིས་འཇལ་བ་དང༌། བསྒོམ་བྱུང་གི་ཤེས་རབ་ཀྱིས་ངེས་པར་རྟོགས་པའི་སྒོ་ནས་གོམས་པར་བྱེད་དགོས་ནའང༌། དེ་ལྟར་མི་བྱེད་པར་སྙོམས་ལས་ཀྱི་ལེ་ལོའི་དབང་དུ་གྱུར་ཏེ་ལུས་ལ་སོགས་པའི་བྱ་བ་ལ་མངོན་ཞེན་གྱི་བག་ཆགས་ངན་པས་རྣམ་པར་གཡེང་བ་དག་ལ་ཡུམ་མི་ཉམས་པའི་དྲན་པ་དང་ཏིང་འཛིན་དཔག་ཏུ་མེད་པའི་ལྷ་མོས་བསྐྱབ་ཏུ་གསོལ། ཞེས་པའོ། །སྐབས་འདིར་ཐེག་ཆེན་མཐོང་ལམ་བཟོད་ཤེས་བཅུ་དྲུག་དང༌། སྒོམ་ལམ་སྐོར་དགུའི་རྣམ་གཞག་སོགས་ཤེས་འདོད་ཀྱི་སྤྲོས་པ་ཡོད་ན་གཞན་ལས་རྟོགས་པར་བྱའོ། །གཉིས་པ་ལ་གཉིས། སྣང་བར་གཉིས་ཆོས་ཀྱི་ས་བོན་དབེན་པ་དང༌། སྟོང་པར་རྟེན་འབྲེལ་འཆར་བར་གསོལ་བའོ། །དང་པོ་ནི། **སེམས་རང་བྱུང་གཉིས་མེད་ཡེ་ཤེས་ལ། །གཉིས་སུ་འཛིན་པའི་བག་ཆགས་ཀྱིས། །ཇི་ལྟར་བྱས་ཀྱང་བཅིངས་པ་རྣམས། །ཐུགས་གཉིས་མེད་ཀྱི་ལྷ་མོས་བསྐྱབ་ཏུ་གསོལ། །**ཞེས་བརྗོད་དེ། སེམས་ཀྱི་ཆོས་ཉིད་རང་བྱུང་གཉིས་སུ་མེད་པའི་ཡེ་ཤེས་ནི་སྤྱིར་གཉིས་ཏེ། ཆོས་ཀྱི་དབྱིངས་དང༌། སྲིད་པ་མཐའ་མ་པས་མངོན་དུ་བྱས་པའི་རིམ་པའོ། །དང་པོ་ནི། སྡོང་པོ་བཀོད་པ་ལས། འཇིག་རྟེན་ཁམས་ནི་ལ་ལ་དག །བསམ་གྱིས་མི་ཁྱབ་ཚིག་གྱུར་ཀྱང༌། །ནམ་མཁའ་ཚིག་པར་འགྱུར་བ་མེད། །རང་བྱུང་ཡེ་ཤེས་དེ་བཞིན་ནོ། །ཞེས་གསུངས་པ་ལྟ་བུའོ། །གཉིས་པ་ནི་ཆོས་ཉིད་ཀྱི་དོན་མཐོང་ཟིན་ཡུན་རིང་དུ་གོམས་པར་བྱས་པས་སློབ་དཔོན་ལ་མ་ལྟོས་པར་རང་བྱུང་བ་སྟེ། མདོ་ལས། ཉེར་འགྲོ་ང་ནི་སངས་རྒྱས་ཏེ། །ང་ལ་སློབ་དཔོན་སུ་ཡང་མེད། །ཅེས་སོ། །དེ་ལྟ་བུའི་ཆོས་ཉིད་དེ་ལ། བདེན་པ་དང༌། ཀུན་བྱང་དང༌། གཟུང་འཛིན་དང་སྣང་སྟོང་སོགས་གཉིས་སུ་འཛིན་པའི་བག་ཆགས་ཤེས་བྱའི་སྒྲིབ་པ་ཉིད་ཀྱིས་རྒྱུན་མཐའི་རྡོ་རྗེ་ལྟ་བུའི་ཏིང་ངེ་འཛིན་མ་སྐྱེས་ཀྱི་བར་དུ་ཇི་ལྟར་བྱས་ཀྱང་འཆིང་བ་སྟེ། རྒྱུད་བླ་མར། དེས་ན་སངས་རྒྱས་མ་ཐོབ་པར། །མྱ་ངན་འདས་པ་མི་ཐོབ་སྟེ། །འོད་དང་འོད་ཟེར་སྤངས་ནས་ནི། །ཉི་མ་བལྟ་བར་མི་ནུས་བཞིན། །ཞེས་གསུངས་པ་བཞིན་དུ་སངས་རྒྱས་ཀྱི་གོ་འཕང་མ་ཐོབ་པར་སྐྱོན་ཐམས་ཅད་ལས་གྲོལ་བ་མི་སྲིད་པའི་ཕྱིར་རོ། །འདིར་ཉོན་ཤེས་ཀྱི་སྒྲིབ་པའི་འདོད་ཚུལ་ལ་ཐལ་རང་གི་གཞུང་ལ་བརྟེན་ནས་གངས་ཅན་གྱི་ལྗོངས་སུ་མི་མཐུན་པ་མང་དུ་བྱུང་ཡང༌། རང་ལུགས་ནི་རྒྱུད་བླ་མ་ལས། འཁོར་གསུམ་རྣམ་པར་རྟོག་པ་གང༌། །དེ་ནི་ཤེས་བྱའི་སྒྲིབ་པར་འདོད། །སེར་སྣ་ལ་སོགས་རྣམ་རྟོག་གང༌། །དེ་ནི་ཉོན་མོངས་སྒྲིབ་པར་འདོད། །ཅེས་པའི་རྗེས་སུ་འབྲངས་ཏེ། གང་ཟག་གི་བདག་ཏུ་འཛིན་པ་ལས་བྱུང་བའི་སེར་སྣ་སོགས་བྱིན་དུག་གི་མི་མཐུན་ཕྱོགས་སུ་གྱུར་པ་གང་ཞིག་དེ་ཡོད་ན་གཉེན་པོའི་ཕར་ཕྱིན་ལ་འཇུག་མི་ནུས་པ་ཉོན་སྒྲིབ་ཡིན་ལ། ཞུགས་ཀྱང་ཆོས་ཀྱི་བདག་མེད་ཡོངས་སུ་མ་རྟོགས་པས་འཁོར་གསུམ་དུ་བདེན་པར་ཞེན་པའི་རྟོག་པ་ནི་ཤེས་སྒྲིབ་ཏུ་འདོད་དོ། །དེ་དག་སྤོང་བའི་ཚུལ་ཡང་བྱང་སེམས་འཕགས་པས་མཐོང་ལམ་ནས་བརྩམས་ཏེ་ཉོན་ཤེས་གཉིས་ཀ་མཉམ་དུ་སྤོང་བར་བྱེད་ཅིང༌། ས་བརྒྱད་པར་ཡུལ་ཆོས་དབྱིངས་ལ་འབད་པ་མེད་པར་འཇུག་པའི་ཕྱིར་ཉོན་མོངས་པ་ཐམས་ཅད་ཟད་དེ་གཉིས་སྣང་གི་བག་ཆགས་སམ་ཤེས་སྒྲིབ་འབའ་ཞིག་སྤོང་བར་བྱེད་དོ། །དེ་ལྟར་ཡང་དབུ་མ་ལ་འཇུག་པར། ཆགས་པ་མེད་པའི་བློ་ནི་སྐྱོན་རྣམས་དག་དང་ལྷན་ཅིག་མི་གནས་ཕྱིར། །ས་བརྒྱད་པ་ལ་དྲི་མ་དེ་དག་རྩ་བཅས་ཉེ་བར་ཞི་འགྱུར་ཏེ། །ཉོན་མོངས་ཟད་ཅིང་ས་གསུམ་བླ་མར་གྱུར་ཀྱང་སངས་རྒྱས་རྣམས་ཀྱི་ནི། །འབྱོར་པ་མཁའ་ལྟར་མཐའ་བྲལ་མ་ལུས་ཐོབ་པར་ནུས་མ་ཡིན། །ཞེས་སོ། །དེ་ལྟར་བག་ཆགས་ཕྲ་མོས་བཅིངས་པའི་བྱང་སེམས་དག་པའི་ས་པ་དག་ལ་ཐུགས་གཉིས་སྣང་གི་ས་བོན་མ་ལུས་པ་བཅོམས་ཤིང༌། གཉིས་མེད་ཀྱི་ཡེ་ཤེས་བསམ་གྱིས་མི་ཁྱབ་པའི་ལྷ་མོས་བསྐྱབ་ཏུ་གསོལ། ཞེས་སོ། །གཉིས་པ་ནི། **ཡང་དག་གི་དོན་ལ་གནས་བྱས་ཀྱང༌། །རྒྱུ་འབྲས་ཀྱི་རྟེན་འབྲེལ་མི་ཤེས་པས། །ཤེས་བྱའི་དོན་ལ་རྨོངས་པ་ལ། །ཡུམ་ཀུན་མཁྱེན་གྱི་ལྷ་མོས་བསྐྱབ་ཏུ་གསོལ། །**ཞེས་སྨོས་ཏེ། ཡང་དག་གི་དོན་མཐའ་བྲལ་སྟོང་པ་ཉིད་ལ་ལེགས་པར་གནས་པར་བྱས་ཤིང་གཉིས་སྣང་གི་སྤྲོས་པ་ཉེ་བར་ཞི་བ་དེའི་ཚེ་རྒྱུ་དང་འབྲས་བུའི་རྣམ་པར་གཞག་པ་མེད་དོ་ཞེས་ཀྱང་ཁ་ཅིག་སྨྲ་བར་བྱེད་དོ། །དེ་ནི་ཤིན་ཏུ་མི་རིགས་པ་མིན་ཏེ། རང་བཞིན་གྱི་བདག་མེད་པའི་ཆོས་རྣམས་ལས་རང་བཞིན་གྱི་བདག་མེད་པའི་ཆོས་སྒྱུ་མ་ལྟ་བུ་ནི་འབྱུང་བའི་ཕྱིར་རོ། །དེ་ལྟར་ཡང་འཕགས་པ་ཀླུ་སྒྲུབ་ཀྱིས། ཤིན་ཏུ་ཕྲ་བའི་དངོས་ལ་ཡང༌། །གང་གིས་ཆད་པར་རྣམ་བརྟག་པ། །རྣམ་པར་མི་མཁས་དེ་ཡིས་ནི། །རྐྱེན་ལས་བྱུང་བའི་དོན་མ་མཐོང༌། །ཞེས་དང༌། བཟང་པོ་ལུང་བསྟན་པའི་མདོར། སྒྱུ་མ་ལྟ་བུའི་ཚོགས་བསགས་པས། །སྒྱུ་མ་ལྟ་བུར་སངས་རྒྱས་ཏེ། །སྒྱུ་མ་ལྟ་བུའི་སེམས་ཅན་དོན། །སྒྱུ་མ་ལྟ་བུར་བྱེད་པ་ཡིན། །ཞེས་དང༌། ཏིང་འཛིན་རྒྱལ་པོ་ལས། ཆོས་ཉིད་ལ་ནི་རྒྱུ་འབྲས་མེད་ཤེས་ཀྱང༌། །དགེ་དང་མི་དགེའི་ལས་ནི་ཆུད་མི་ཟ། །ཞེས་སོགས་འབྱམས་ཀླས་པ་གསུངས་སོ། །དེའི་ཕྱིར་རྒྱུ་འབྲས་ཀྱི་རྟེན་འབྲེལ་ལུགས་འབྱུང་སྣང་ཚུལ་ནས་ཀུན་ཉོན་དང༌། གནས་ཚུལ་སྟོང་ཆ་ནས་རྣམ་བྱང་སྟེ། དེ་གཉིས་ཀྱང་རྣམ་པར་དབྱེར་མེད་པ་ཡིན་ནའང༌། དེ་ལྟར་མི་ཤེས་པས་ཤེས་བྱའི་དོན་ཇི་སྙེད་པའི་རྒྱུ་འབྲས་དང༌། ཇི་ལྟ་བའི་གནས་ལུགས་ལ་རྨོངས་པར་གྱུར་པ་དག་ལ། རྒྱལ་ཡུམ་བདེན་པ་གཉིས་བསྡུས་ཀྱི་ཆོས་ཀུན་མཁྱེན་གཉིས་ཀྱི་ཡེ་ཤེས་བསམ་གྱིས་མི་ཁྱབ་པས་སྐད་ཅིག་ལ་གཟིགས་པའི་ལྷ་མོས་བསྐྱབ་ཏུ་གསོལ། ཞེས་པའོ། །འདིར་རྟེན་འབྲེལ་བཅུ་གཉིས་ནི། མ་རིག་པ་དང་ཚོར་བ་ལ་སྲེད་པ་ད ང༌། དེ་འཕེལ་བའི་འདོད་པ་དོན་དུ་གཉེར་བའི་ལེན་པ་སྟེ་གསུམ་གྱིས་འདུ་བྱེད་དང་སྲིད་པའི་ལས་རྣམས་འགྲུབ་པར་བྱེད་ཅིང༌། དེ་ལས་མིང༌། གཟུགས། སྐྱེ་མཆེད། རེག་པ། ཚོར་བ། སྲིད་པ། སྐྱེ་བ། རྒ་ཤི་སྟེ་བདུན་གྱིས་བསྡུས་པའི་སྡུག་བསྔལ་གྱི་ཕུང་པོ་འབའ་ཞིག་པ་འདི་འབྱུང་བར་འགྱུར་བ་ནི་འཁོར་བའི་རྟེན་འབྲེལ་དང༌། ཡང་སྐྱེ་བ་འགགས་པས་རྒ་ཤི་དང༌། མ་རིག་པ་འགགས་པས་འདུ་བྱེད་འགགས་པའི་བར་དུ་རྟོག་པ་ནི་རྣམ་བྱང་གི་རྟེན་འབྲེལ་དུ་བཤད་དོ། །གཉིས་པ་དོན་བསྡུ་བ་ནི། **སྤྲོས་བྲལ་ནམ་མཁའི་མཚན་ཉིད་ཅན། །ཐམས་ཅད་དེ་དང་དབྱེར་མེད་ཀྱིས། །ད་དུང་སློབ་མའི་གང་ཟག་ལ། །ཡུམ་རྫོགས་སངས་རྒྱས་ཀྱིས་བསྐྱབ་ཏུ་གསོལ། །**ཞེས་གསུངས་ཏེ། དེ་ལ་འདིའི་གོ་དོན་ཚུལ་གསུམ་གྱི་ངག་ཏུ་འགོད་ན། གཉིས་སུ་སྣང་བའི་དངོས་པོ་རྣམས་ཆོས་ཅན། སྐྱེ་སོགས་ཀྱི་སྤྲོས་པ་ཐམས་ཅད་དང་བྲལ་བ་ཡིན་ཏེ། རྟེན་འབྲེལ་ཡིན་པའི་ཕྱིར། དཔེར་ན་འདུས་མ་བྱས་ཀྱི་ནམ་མཁའི་དབྱིབས་གཟུགས་བཞིན་ནོ། །དེ་ལྟར་ཡང༌། བློ་གྲོས་རྒྱ་མཚོས་ཞུས་པ་ལས། གང་རྣམས་རྟེན་ཅིང་འབྲེལ་བར་འབྱུང༌། །དེ་རྣམས་རང་བཞིན་ཅུང་ཟད་མེད། །ཅེས་དང༌། གང་ཞིག་རྐྱེན་ལས་སྐྱེས་པ་དེ་མ་སྐྱེས། །དེ་ལ་སྐྱེ་བའི་རང་བཞིན་ཡོད་མ་ཡིན། །ཞེས་སོ། །གཏན་ཚིག་དེ་ལ་ཁྱབ་པ་མེད་པའང་མིན་ཏེ། གསུང་རབ་རྣམས་ནས་ནམ་མཁའི་དཔེས་བསྟན་པའི་ཕྱིར་རོ། །དེ་སྐད་དུའང༌། ཡོན་ཏན་རིན་པོ་ཆེ་སྡུད་པ་ལས། ནམ་མཁའ་མཐོང་ཞེས་སེམས་ཅན་ཚིག་ཏུ་རབ་བརྗོད་པ། །ནམ་མཁའ་ཇི་ལྟར་མཐོང་ཞེས་དོན་འདི་བརྟག་པར་གྱིས། །དེ་ལྟར་ཆོས་མཐོང་བ་ཡང་དེ་བཞིན་གཤེགས་པས་བསྟན། །མཐོང་བ་དཔེ་གཞན་གྱིས་ནི་བསྙད་པར་ནུས་མ་ཡིན། །ཞེས་སོ། །འདིའི་གཏན་ཚིག་ནི་རང་ཉིད་ཀྱི་དགག་བྱ་བདེན་གྲུབ་དང་རྟེན་འབྲེལ་གཉིས་ཕན་ཚུན་སྤངས་འགལ་དུ་སོང་བའི་ཕྱིར་འགལ་དམིགས་ཀྱི་རྟགས་ཡང་དག་ཡིན་ནོ། །དེ་ལྟར་སྐྱེ་བའི་རང་བཞིན་ནམ་མཁའ་མཚན་ཉིད་ཅན་དུ་རྟོགས་པ་དེའི་ཚེ། ཀུན་བྱང་གི་ཆོས་གཟུགས་ནས་རྣམ་མཁྱེན་གྱི་བར་ཐམས་ཅད་ཀྱང་དེ་དང་དབྱེར་མེད་པ་ཉིད་ཀྱིས་མཉམ་པ་ཉིད་དུ་རྟོགས་པར་འགྱུར་ཏེ། ཆོས་ཅན་ཐ་དད་ཀྱང་དེ་དག་གི་ཆོས་ཉིད་སྟོང་པ་ཉིད་ལ་རྣམ་པར་དབྱེ་བ་བྱར་མེད་པའི་ཕྱིར། དཔེར་ན་ཁ་དོག་ལྔ་ལྡན་གྱི་གོས་ལ་རྣམ་པར་དབྱེ་བ་ཡོད་ཀྱང༌། དེ་ཉིད་མེས་འཚིག་པའི་ཐལ་བ་ལ་དབྱེ་བ་མེད་པ་བཞིན་ནོ། །དེ་སྐད་དུའང༌། འཕགས་པ་སྡུད་པ་ལས། འདས་པའི་དེ་བཞིན་ཉིད་གང་མ་བྱོན་དེ་བཞིན་ཉིད། །ད་ལྟར་དེ་བཞིན་ཉིད་གང་དགྲ་བཅོམ་དེ་བཞིན་ཉིད། །ཆོས་ཀུན་དེ་བཞིན་ཉིད་གང་རྒྱལ་བའི་དེ་བཞིན་ཉིད། །ཆོས་ཀྱི་དེ་བཞིན་ཉིད་འདི་ཐམས་ཅད་བྱེ་བྲག་མེད། །ཅེས་དང༌། སློབ་དཔོན་ཨཱརྻ་དེ་བས། རྣམ་པ་དུ་མས་ཐ་དད་པའི། །དངོས་པོ་རྣམས་ནི་གོས་དང་འདྲ། །སྟོང་ཉིད་མེ་ཡིས་བསྲེག་གྱུར་ན། །ཐལ་བའི་དབྱེ་བ་གང་ཡང་མེད། །ཅེས་དང༌། གང་གིས་དངོས་གཅིག་དེ་བཞིན་ཉིད་མཐོང་བས། །དེ་ཡིས་དངོས་ཀུན་དེ་བཞིན་ཉིད་དུ་མཐོང༌། །ཞེས་གསུངས་སོ། །གནས་ཚུལ་དེ་ལྟར་ཡིན་ཀྱང་སྣང་ཚུལ་དེ་ལྟར་ཁོང་དུ་མ་ཆུད་པ་དེའི་ཕྱིར། ད་དུང་སློབ་མར་གྱུར་པའི་གང་ཟག་རྣམས་ལ། འཕགས་བཞི་བསྐྱེད་པའི་ཡུམ་མཆོག་ཡོན་ཏན་མ་ལུས་རྫོགས་ཤིང༌། སྐྱེས་བུ་གཉིད་སངས་པ་བཞིན་དུ་སྒྲིབ་པ་ཐམས་ཅད་སྤངས་པའི་སྤང་བ་ཕུན་སུམ་ཚོགས་པ་དང༌། པད་འདབ་རྒྱས་པ་ལྟར་རྣམ་པ་ཐམས་ཅད་སྐྱེ་བ་མེད་པ་ཐུགས་སུ་ཆུད་པའི་རྟོགས་པ་ཕུན་སུམ་ཚོགས་པ་སྟེ། སྤང་རྟོགས་ཀྱི་ཡོན་ཏན་གཞལ་དུ་མེད་པའི་བདག་ཉིད་ཁྱེད་ཀྱིས་ས་བཅུའི་མི་མཐུན་ཕྱོགས་ལས་བསྐྱབ་ཏུ་གསོལ། ཞེས་རྩེ་གཅིག་པའི་ཚུལ་གྱིས་སོ། །རྩ་བའི་གསུམ་པ་གང་གིས་མཛད་པའི་ཚུལ་ནི། ཐུབ་དབང་བདེན་པར་གསུངས་པའི་མདོ་རྒྱུད་དུ་མ་ནས་ལུང་གིས་བསྔགས་པའི་ཆེ་བ། སྡོམ་པ་གསུམ་གྱི་བཅས་མཚམས་ཕྲ་མོས་ཀྱང་མ་གོས་པར་བསྟན་པ་ལ་གཅེས་སྤྲས་མཛད་པའི་ཆེ་བ། གསུང་རབ་དགོངས་འབྲེལ་དང་བཅས་པ་ལ་རང་དབང་ཐོབ་སྟེ་དགོངས་པ་ཐམས་ཅད་མི་འགལ་བར་རྟོགས་པའི་ཆེ་བ། ཟབ་མོ་སྟོང་པ་ཉིད་སྤྲོས་པ་དང་བྲལ་བའི་གནས་ལུགས་ཡང་དག་པར་ཐུགས་སུ་ཆུད་པའི་ཆེ་བ། ལྷག་པའི་ལྷ་རབ་འབྱམས་ཀྱིས་ཞལ་བསྟན་ཅིང་སྐུ་ཚེ་དེ་ཉིད་ལ་ཟུག་འཇུག་རྡོ་རྗེའི་སྐུ་གྲུབ་པའི་ཆེ་བ་སོགས་རྣམ་པར་ཐར་པ་རྨད་དུ་བྱུང་བའི་བརྟུལ་ཞུགས་ཀྱི་འོད་སྣང་མཐའ་ཡས་པ་ཆོས་ཀྱི་རྗེ་འཇིག་རྟེན་མགོན་པོས་ཨེ་ཆུང་ཞེས་བྱ་བའི་གནས་མཆོག་ཏུ་སྦྱར་བའོ། །ཞེས་སོ། །དེ་ལྟར་རྣམ་པར་བཤད་པ་འདི་ནི་དགོས་པའི་དབང་གིས་ཐུན་མོང་གི་ཐེག་པའི་ཆོས་སྐད་དང་བསྟུན་ནས་བཤད་པ་ཡིན་ལ་ཐུན་མོང་མིན་པའི་དབང་དུ་ན་སྒྲུབ་བརྒྱུད་རིན་པོ་ཆེ་འདི་པའི་ལུགས་ཀྱི་རྣལ་འབྱོར་བཞིའི་རིམ་པ་ལྟ་བུ་ལ་སྦྱར་ཏེ་བཤད་ནའང་ཤིན་ཏུ་རུང་བའི་གནས་སུ་སྣང་ངོ༌། །འདིར་སྨྲས་པ། གསེར་མངལ་ཅན་སོགས་དྲེགས་ལྡན་བརྒྱ་ཕྲག་གིས། །ཞབས་སེན་ཆུ་སྐྱེས་འཆར་ཁའི་མདངས་ཅན་དེ། །དོ་ཀེར་གཙུག་གི་ནོར་བུས་རབ་བརྟན་པ། །འགྲོ་སྒྲོལ་འཕགས་མ་ཁྱེད་ནི་ལྷ་ཡི་ལྷ། །གང་ཁྱེད་ཡུད་ཙམ་དྲན་པས་སྲིད་པ་ཡི། །འཇིག་ཚོགས་མུན་པའི་དཔུང་བ་མཐར་བྱེད་པའི། །སྣང་བྱེད་འོད་སྟོང་ཅན་གྱི་དཔལ་ཡོན་དེ། །རྣམ་བཤད་ཁྱུང་སྔོན་སྐྱེས་འདིས་དྲངས་པའི་ཁུལ། །འོན་ཀྱང་ཟབ་དོན་ལྷ་ཡི་ལམ་ཡངས་སུ། །བྱིས་བློ་སྦྲང་བུའི་གཤོག་རྩེས་གཞལ་བའི་མཐའ། །ཟིན་མིན་དེ་ཕྱིར་ནོངས་པའི་དྲི་མཆིས་ན། །སྨྲ་མཁས་བློ་ལྡན་ཚོགས་ཀྱིས་བཟོད་པར་མཛོད། །དེ་ལྟའི་ལེགས་བྱས་ཟླ་འོད་དུང་དང་ཀུནྡ་ལྟ་བུར་དཀར་བ་གང༌། །ཕན་བདེའི་དཔལ་དུ་ནམ་མཁའ་ཇི་བཞིན་ཟད་མི་ཤེས་པའི་བདུད་རྩི་རུ། །ཁམས་གསུམ་འགྲོ་བའི་སྐལ་བར་ཐོབ་ནས་སྲིད་པའི་རིམས་ནད་ཀུན་སེལ་ཞིང༌། །རབ་ཏུ་མི་གནས་ཞི་བ་ཆེན་པོ་ཡོན་ཏན་མཆོག་གི་རྒྱུར་གྱུར་ཅིག །ཅེས་པ་འདི་ནི་བློ་གསལ་མཐུ་སྟོབས་ཀྱིས་བསྐུལ་བའི་དོན་དུ། རང་གཞན་གྱི་གྲུབ་པའི་མཐའ་རྒྱ་མཚོའི་ཕ་རོལ་ཏུ་ཕྱིན་ཅིང༌། འཆད་པ་དང་རྩོད་པ་དང་རྩོམ་པའི་ཚུལ་ལ་མི་འཇིགས་པའི་སྤོབས་པ་ཤིན་ཏུ་དགེ་བ། ༧རྡོ་རྗེ་འཆང་ཐུབ་བསྟན་ཆོས་འཕེལ་རྒྱ་མཚོ་དང༌། འཇམ་དབྱངས་མཁྱེན་བརྩེའི་དབང་པོ། ཀོང་སྤྲུལ་ཡོན་ཏན་རྒྱ་མཚོ། མཁས་མཆོག་མི་ཕམ་རྒྱ་མཚོ་སོགས་ཡོངས་འཛིན་དུ་མའི་གསུང་གི་བདུད་རྩི་ཡུན་རིང་དུ་མྱངས་ཀྱང༌། སྙོམ་ལས་ཀྱི་གཞན་དབང་དུ་གྱུར་པས་བློ་གྲོས་ཀྱི་སྣང་བ་བ་སྤུའི་ཉག་མས་གཏོད་པའི་རི་མོ་བཞིན་དུ་ཆེས་དམན་པ་བྱང་འབྲི་གུང་གི་བཙུན་པ་དཀོན་མཆོག་ནོར་བཟང་ཞེས་སམ། འབྱུང་རུང་གི་ཡོན་ཏན་ལ་སྨོན་པའི་རིག་བྱེད་ཀྱི་བཏགས་མིང་དུ་འཇམ་དཔལ་དགྱེས་པའི་བློ་ལྡན་ཞེས་སུ་འབོད་པས། རང་ལོ་ཉེར་དགུ་བ་རྣམ་རྒྱལ་གྱི་ལོར། མདོ་སྨད་ཉི་རྫོང་ཐེག་ཆེན་གླིང་དུ་སྦྱར་བ་དོན་དང་ལྡན་པར་གྱུར་ཅིག །སརྦ་དཱ་མངྒ་ལ་ཨསྟུ། འདི་ལ་སྔོན་ཆད་འགྲེལ་བའི་སྲོལ་གཏོད་པ་མེད། དག་གོ། །། ༈ མཚན་སྙན་ག་བུར་གསར་པའི་བསིལ་ཕྲེང་གི །ཆ་ཙམ་སྙིང་གི་ཡོལ་གོར་གཟུང་བས་ཀྱང༌། །འཇིགས་པའི་ཚ་གདུང་མཐར་བྱེད་བཅོམ་ལྡན་མར། །གསོལ་འདེབས་འཇིག་རྟེན་གསུམ་གྱི་མགོན་པོའི་གསུང༌། །ཟབ་བརླིངས་རྡོ་རྗེའི་ཚིག་གི་དཀའ་གནད་ལྕགས། །འབྱེད་ལ་ལུང་རིགས་ལྡེ་མིག་སྟོང་གི་དབལ། །མཁྱེན་པའི་ལྗགས་ཡངས་གཅིག་ལ་ཡོངས་རྫོགས་པ། །སྨྲ་བའི་དབང་ཕྱུག་ནོར་བཟང་ཞབས་ཀྱིས་བཀྲལ། །ཆོས་སྦྱིན་འདོད་དགུ་འཇོ་བྱེད་པར་གྱི་རྒྱུ། །འཁོས་ཆུང་དགེ་སློང་ཚེ་རིང་ཕུན་ཚོགས་ཀྱིས། །སྦྱར་བའི་དགེ་བས་འགྲེལ་མཛད་བླ་མ་མཆོག །ཞབས་པད་བསྐལ་བརྒྱར་བརྟན་པའི་རྒྱུར་གྱུར་ཅིག །པར་བྱང་སྨྲ་བ་པོ་ནི་རྗེ་དབོན་བསོད་ནམས་ཀུན་དགའོ། །བཀྲ་ཤིས་སོ།། །།